Mozzarella inggih punika kèju Italia ingkang dipundamel kanthi cara diputer lan ditugel, amargi wonten ing Basa Italia, mozzare ateges nugel. Keju punika dipundamel saking susu sapi ugi susu kerbau. Mozzarella di bufala dipundamel saking susu kerbau, déné mozzarella fior di latte dipundamel saking susu sapi ingkang dipunpasteurisasi. Mozzarella seger padatanipun kanthi warna putih, nanging saged warna kuning cerah gumantung panganan sapi/kerbau ingkang dipunpendhet saking susunipun. Tekstur kèju punika lembut lan mawi kadar toya ingkang inggil. Padatanipun kèju ingkang dipundamel ing dinten mau dipundhahar ing dinten ingkang sami. Sanajan makaten kèju punika saged tahan dumugi seminggu manawi dipunkom wonten ing toya mawi sarem Mozzarella mawi kadar toya ingkang andhap saged dipunsimpen wonten ing kulkas dumugi sewulan lan saged tahan langkung dangu manawi dipunsadé mawi kemasan hampa angin. Mozzarella mawi kadar toya andhap ingkang sampun diparut saged dipunsimpen dumugi 6 wulan. Kèju punika dipun-ginakaken wonten ing pizza, lasagna, utawi dipuntedhi mawi irisan tomat lan basil ing sajian insalata caprese.

Sajarah 
Mozzarella kapisan dipundamel ing celakipun Naples, Italia kanthi ngginakaken susu kerbau. Kala punika kathah kerbau ing tlatah padésan ingkang dipun-ginakaken kanggé ngangkud barang ugi kanggé ngluku. Miturut legenda, kèju Mozzarella kapisan dipundamel kanthi boten sengaja. Wonten ing ingkang nibakaken dadih dhateng ember mawi toya panas ing satunggaling pabrik kèju ing Naples lan dados kèju Mozzarella ingkang dipunmangertosi sapunika. Amargi dipundamel saking susu ingkang boten dipunpasteurisasi lan dèrèng wonten lemari ès lajeng kèju punika boten saged awet lan boten saged dipunkintun marang tlatah njawinipun Naples. Nalika tèknologi wiwit mekar lajeng kèju punika saged dipunkintun dhateng tlatah-tlatah sanèsipun ing Italia.

Wujud lan tèkstur 
Padatanipun mozzarella mawi wujud bunder kados bal, nanging kathah wujud sanèsipun saking kèju punika, kados ta "Bocconcini" (suapan), "Ciliegine" (ceri alit), "Nodini" (simpul alit), "Pizzaiola" (balok) lan "Ovoline" (tigan). Bobot saking keju punika kirang langkung 200 dumugi 795 gram. Werna kèju punika putih porselen mawi kulit ingkang tipis lan alus. Nalika kèju punika dipuntugel saged ngasilaken cuwèran putih ingkang mawi aroma susu. Mozzarella ingkang dipundamel mawi susu sapi alusipun boten kados Mozzarella ingkang dipundamel saking susu kerbau. Kèju Mozzarella dipunsadeé ing Italia sareng kaliyan toya dadihipun kanggé njagi segeripun. Kèju punika kèju seger ingkang kedah langkung dipuntedhi ing pinten-pinten dinten bibar dipundamel.

Jinis 
Kèju Mozzarella sapunika kathah variasinipun kados ta:

Mozzarella di bufala

Mozzarella fior di latte

Mozzarella affumicata

Scamorza

Ugi pirsani 
 Keju
 Keju Italia
 Scamorza
 Provolone
 Pecorino
 Parmigiano-Reggiano
 Grana Padano

Cathetan suku

Pranala njawi 

 Website Resmi Keju Mozzarella DOP

 
Keju Italia
Pizza